କୋରାପୁଟ ଜିଲା ବଣପାହାଡ ଘେରା ଦୁର୍ଗମ ବନ୍ଧୁଗାଁ ଅଂଚଳର କନ୍ୟା ସାଲୋମୀ ଏସ୍ବିଆଇର ଏକ କିଓସ୍କ ଚଳାଉଥିଲେ ବି ଗତ ଲକ୍ଡାଉନ ସମୟରେ ଅନ୍ୟମାନଙ୍କ ଠାରୁ ନିଜକୁ ଭିନ୍ନ ପ୍ରମାଣିତ କରିପାରିଛନ୍ତି । ପିତା ରମେଶ ମୂଲ ମଜୁରୀ କରନ୍ତି । ଲାପ୍ଟପ୍ଟିଏ କିଣିବାକୁ ସାଲୋମୀଙ୍କ ପାଖରେ ଅର୍ଥ ନ ଥିଲା । ତେବେ ସେ ଧାର କରଜ କରି ଲାପ୍ଟପ୍ ଟିଏ କିଣି ତାଲାବନ୍ଦ ସମୟରେ ଗାଁକୁ ଗାଁ ବୁଲି ଲୋକଙ୍କ ପାଖରେ ବ୍ୟାଙ୍କ ସେବା ପହଂଚାଇଥିଲେ । ଡିସେମ୍ବର ୧୦ ତାରିଖରେ ମାନବିକ ଅଧିକାର ଦିବସ ଅବସରରେ ଜାତିସଂଘର ପପୁଲେସନ ଫଣ୍ଡ ନିଜ ଟ୍ୱିଟରରେ ସାଲୋମୀଙ୍କୁ ସାବାସି ଜଣାଇଥିଲା । ତାଙ୍କୁ ଜଣେ କରୋନା ଯୋଦ୍ଧା ଭାବେ ସମ୍ମାନ ଜଣାଇଛି ଏହି ଅନ୍ତର୍ଜାତୀୟ ସଂସ୍ଥା । ଆଦିବାସୀ ଅଂଚଳରେ ସାଲୋମୀଙ୍କ ନୂଆ ଡାକ ନାଁ ହୋଇଛି ବ୍ୟାଙ୍କ ମ୍ୟାଡାମ । କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନ ସାଲୋମୀଙ୍କ ନିଷ୍ଠାପର ଉଦ୍ୟମକୁ ସାଧୁବାଦ ଜଣାଇଥିଲେ ।
କେଶ ଝିଅମାନଙ୍କର ପ୍ରମୁଖ ଆକର୍ଷଣ ହୋଇଥିବା ବେଳେ କର୍କଟ ରୋଗୀମାନଙ୍କ ନିମନ୍ତେ କେଶ ଦାନ କରି ପ୍ରଂଶସା ସାଉଁଟିଛନ୍ତି ବାରିପଦା ଝିଅ ଶ୍ରୁତି ସ୍ୱପ୍ନା । କେମୋଥେରାପି ପରି ଜଟିଳ ଚିକିତ୍ସା ଯୋଗୁଁ କର୍କଟ ରୋଗୀମାନଙ୍କ କେଶ ଝଡ଼ି ଯାଇଥାଏ । ସେମାନଙ୍କ ପାଇଁ ୱିଗ୍ ପ୍ରସ୍ତୁତ କରି ସେମାନଙ୍କର ସୌନ୍ଦର୍ଯ୍ୟ ଓ ଆତ୍ମବିଶ୍ୱାସ ଫେରାଇ ଆଣିବାକୁ ଦେଶରେ ଏକ ଅଭିଯାନ ଚାଲିଛି । ଉତ୍ତର ଓଡ଼ିଶା ବିଶ୍ୱବିଦ୍ୟାଳୟର ଛାତ୍ରୀ ଶ୍ରୁତି ମାଇତି ଜଣେ ଏନଏସଏସ୍ ସ୍ୱେଚ୍ଛାସେବୀ । ନିଜର କେଶ ଦାନ କରି କର୍କଟ ବିରୋଧୀ ଯୁଦ୍ଧକୁ ସମର୍ଥନ କରିଛନ୍ତି ।
କରୋନା ସମୟରେ ତାମିଲାନାଡ଼ୁ ଇଟାଭାଟିରେ କାମ କରୁଥିବା ପ୍ରବାସୀ ଶ୍ରମିକଙ୍କୁ ସାହା ହୋଇଥିଲେ ମାନସୀ । ବଲାଙ୍ଗୀର ଜିଲା ଖପ୍ରାଖୋଲ ବ୍ଲକର ମାଟିଆଇଟା ଗାଁ ର ୧୯ ବର୍ଷ ବୟସ୍କା ମାନସୀ ନିଜ ପିତାଙ୍କ ସହ ତାମିଲନାଡ଼ୁ ଯାଇ ଇଟାଭାଟିରେ କାମ କରୁଥିଲେ । ତେବେ ତାଲାବନ୍ଦ ସମୟରେ ଇଟାଭାଟି ମାଲିକର ଶ୍ରମିକଙ୍କୁ ପାଉଣା ନ ଦେବା, ମାରପିଟ କରିବା ସମ୍ପର୍କରେ ମାନସୀ ସାହାସ ଜୁଟାଇ ନିଜ ହ୍ୱାଟ୍ସଆପ୍ ଯୋଗେ ଖବର ପ୍ରଚାର କରାଇଥିଲେ । ପରେ ଏହା ପ୍ରଶାସନ ନଜରକୁ ଆସିଥିଲା । ସରକାରଙ୍କ ହସ୍ତକ୍ଷେପ ଯୋଗୁ ୬ ହଜାରରୁ ଅଧିକ ଶ୍ରମିକ ଭିଟାମାଟିକୁ ଫେରି ପାରିଥିଲେ ।
କେନ୍ଦୁଝର ଜିଲା ସୁଆକାଟି ବ୍ଲକ ଭୂୟାଁ ସାହିର ଶିକ୍ଷିତ ଝିଅ କ୍ଷୀରୋଦିନୀ ଠାକୁର ଏବେ ଲକ୍ଡାଉନ ସମୟରେ ଶିକ୍ଷାରୁ ବଂଚିତ ପିଲାଙ୍କୁ ପାଠ ପଢାଇ କ୍ଷିରୋଦିନୀ ଦିଦି ଭାବେ ନୂଆ ପରିଚୟ ହାସଲ କରିଛନ୍ତି । ଅପହଂଚ ଇଲାକାରେ ସରକାରୀ ଅନ୍ଲାଇନ ଶିକ୍ଷାଦାନ ବିଫଳ ହୋଇଥିବା ବେଳେ ଗରିବ ଅସହାୟ ପିଲାଙ୍କ ଭବିଷ୍ୟତ ଗଢିବାକୁ ସେ ଆରମ୍ଭ କରିଛନ୍ତି ଏକ ଛୋଟ ପ୍ରୟାସ । ଦିନ ମଜୁରିଆ ମଧୁସୂଦନ ଠାକୁର ଓ ଅନ୍ନପୂର୍ଣ୍ଣା ଠାକୁରଙ୍କ ଝିଅ କ୍ଷିରୋଦିନୀ ୨୦୧୮ରେ ଏନ୍ସି କଲେଜରୁ ଇତିହାସ ସମ୍ମାନରେ ବିଏ ପାସ୍ କଲାପରେ ସୁଆକାଟି ସରସ୍ୱତୀ ଶିଶୁମନ୍ଦିରରେ ଆଚାର୍ଯ୍ୟା ଭାବେ ଶିକ୍ଷାଦାନ କରିଥାନ୍ତି । କରୋନା ସମୟରେ ତାଲାବନ୍ଦ ହୋଇଯିବାରୁ ସେ ସନ୍ଧ୍ୟାରେ ଗାଁ ପିଲାଙ୍କୁ ମାଗଣାରେ ଶିକ୍ଷାଦାନ କରାଉଛନ୍ତି । ୫୦ ରୁ ଅଧିକ ପିଲାଙ୍କୁ ସେ ଗାଁ ମଣ୍ଡପରେ ପାଠ ପଢାଉଥିବା ଦେଖିବାକୁ ମିଳୁଛି ।
ଓଡ଼ିଆ ଚଳଚ୍ଚିତ୍ର ନାୟକ ସବ୍ୟସାଚୀଙ୍କୁ କେହି କେହି ଓଡ଼ିଶାର ସୋନୁ ସୁଦ୍ ବୋଲି କୁହନ୍ତି । ଓଡ଼ିଶାର ଏକ ବୈଦ୍ୟୁତିକ ଗଣମାଧ୍ୟମ ତାଙ୍କୁ ନ୍ୟୁଜ୍ ମେକର-୨୦୨୦ରେ ସମ୍ମାନୀତ କରିଛନ୍ତି । ଲକ୍ଡାଉନ ସମୟରେ ଏହି ନାୟକ ପ୍ରବାସୀ ଶ୍ରମିକ, ଛାତ୍ରମାନଙ୍କୁ ଭିଟାମାଟିକୁ ଫେରାଇ ଆଣିଛନ୍ତି । ରାସ୍ତାକଡ଼ରେ ପଡ଼ିଥିବା ୩୦୦ ବସ୍ତା ମାନସିକ ନଡ଼ିଆକୁ ମା ତାରିଣୀଙ୍କ ନିକଟକୁ ପଠାଇ ମାନସିକଧାରୀଙ୍କ ଆସ୍ଥାକୁ ସମ୍ମାନ ଦେଇଛନ୍ତି । ସ୍ୱାମୀଙ୍କୁ ଅସମୟରେ ହରାଇ ଅନ୍ଧାର ଜୀବନ ଜିଉଁଥିବା ବିନ୍ଦୁମାଉସୀଙ୍କ ଦୀପ କିଣି ବଂଚିବାର ଭରସା ଦେଇଛନ୍ତି । ବିନ୍ଦୁଲତା ମାଉସୀଙ୍କ ୬୦୦୦ ଦୀପ କିଣି ତାଙ୍କ ମନରେ ୬ କୋଟି ଆଶା ସଂଚାର କରାଇଛନ୍ତି ଏହି ରିୟଲ ନାୟକ ।
ଭଦ୍ରକ ଜିଲ୍ଲା ବାସୁଦେବପୁର ବ୍ଲକ କୁରୁଡ଼ା ଗାଁର ମହିଳା ଚାଷୀ ଛାୟାରାଣୀ ସାହୁ ଲକ୍ ଡାଉନ ସମୟରେ ୫ ଟି ପଂଚାୟତରେ ୧୫ଟି ଗାଁ ରେ ମାଗଣା ପରିବା ବାଣ୍ଟି ଚର୍ଚ୍ଚାକୁ ଆସିଥିଲେ । ନିଜର ୭ଏକର ଜମିରେ ଉପୁଯାଇଥିବା ୫୦ କୁଇଣ୍ଟାଲ ପରିବା ନିଜ ଗାଡ଼ିରେ ନେଇ ଅଭାବୀ ଲାକଙ୍କ ଦ୍ୱାରରେ ପହଞ୍ଚାଇ ଥିଲେ ଛାୟା ରାଣୀ । ଏହା ଅତିରିକ୍ତ ଅଭାବୀ ଲୋକ ଏବଂ କର୍ମରତ ପୋଲିସ୍;ଙ୍କୁ ମାଗଣାରେ ଦୁଗ୍ଧ ଯେଗାଇ ମହନୀୟତାର ପରିଚୟ ଦେଇଥିଲେ ଛାୟାରାଣୀ । ରିଲିଫ୍ ଫଣ୍ଡ୍କୁ ଦାନରେ ଦେବାପାଇଁ ତାଙ୍କ ନିକଟରେ ଅର୍ଥାଭାବ ଥିବାରୁ ସେ ଏପରି ମାର୍ଗରେ ସହାୟତା କରି ଅନନ୍ୟ ଉଦାହରଣ ପାଲଟିଥିଲେ ।
